La saxofonista gandiana Clara Juan Soler tanca el Jazzdijous 2019
18 desembre 2019

## La saxofonista gandiana Clara Juan Soler tanca el Jazzdijous 201918 desembre 2019Última actualització: 14 juliol 2025

![](../gestion/img/_AO_8642-copia.jpg)  
  

El **regidor delegat de Cultura, Nahuel González,** acompanyat de la **música, Clara Juan Soler,** ha presentat aquest matí el darrer dels concerts del Cicle _Jazzdijous_, que tindrà lloc demà a les 20 h, a la Casa de la Marquesa. Hi actuarà Clara Juan Soler Quartet.

_“És una aposta pels nostres artistes locals, que estan triomfant fora, i per les dones músiques, que necessiten el suport de les administracions per guanyar visibilitat, perquè qualitat tenen de sobra”_. González ha recordat l’èxit del cicle _Jazzdijous_, amb una mitjana de 150 assistents per concert. _“Tenim un públic fidel. Per això, aprofite per agrair el criteri musical del programador Eudald González”_.

Nascuda a Gandia en 1991, Clara Juan Soler, inicia als set anys els estudis musicals clàssics, a la UAM Sant Francesc de Borja de Gandia, amb Miguel Vercher. Posteriorment, s’inicia en el jazz amb Alexey León i Latino Blanco, entre d’altres, i estudia al Conservatori Superior de València amb Ramon Cardo. Actualment, resideix al Jazz Campus de Basilea (Suïssa). Forma part de diverses formacions jazzístiques valencianes i es presenta al _Jazzdijous_, liderant el seu primer projecte personal, acompanyada d’uns músics de contrastada solvència: Kontxi Lorente (piano), César Cortés (contrabaix) i Pablo Soriano (bateria). _“Amb composicions pròpies i d’altres autors”,_ ha assegurat la saxofonista, qui confia en poder traure molt prompte disc propi.